Document ID: 31998R0505

Uredba Komisije (ES) št. 505/98
z dne 3. marca 1998
o spremembi Uredbe (EGS) št. 1274/91 o uvedbi podrobnih pravil za izvajanje Uredbe Sveta (EGS) št. 1907/90 o nekaterih standardih trženja za jajca
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 1907/90 z dne 26. junija 1990 o nekaterih standardih trženja za jajca [1], kakor je bila nazadnje spremenjena z Uredbo (ES) št. 818/96 [2] in zlasti členov 10(3) in 20(1) Uredbe,
ker Uredba Komisije (EGS) št. 1274/91 [3], kakor je bila nazadnje spremenjena z Uredbo (ES) št. 1511/96 [4], predpisuje določbe, potrebne za izvajanje standardov trženja v sektorju za jajca;
ker se lahko pogostost zbiranja jajc zmanjša pri tistih proizvajalcih, ki lahko jamčijo vzdrževanje temperature, pri kateri se jajca shranjujejo na farmi, pod 14 °C; ker naj se to odstopanje omeji na tiste države članice, v katerih so visoki stroški zbiranja in distribucije zaradi nizke proizvodnje in gostote prebivalstva pravilo in v katerih so nizke povprečne temperature; ker te pogoje izpolnjujeta samo Finska in Švedska; ker naj se ti ukrepi uporabljajo od 1. januarja 1998 zaradi gladkega prehoda na uporabo splošnih standardov za jajca na Švedskem, ki je bila v skladu s členom 149(1) Akta o pristopu odložena do tega datuma z Uredbo Komisije (ES) št. 2059/96 [5];
ker je zaradi zagotavljanja boljšega spremljanja prodaje jajc kokoši, ki niso bile zrejene v kletkah, potrebno zagotoviti dodatne podrobne evidence o obratu teh jajc v zbiralnicah in pri prodajalcih na debelo;
ker je primerno pooblastiti države članice, da prenesejo nadzor nad pravilnim označevanjem jajc glede na način reje na organe, ki so neodvisni od proizvajalcev;
ker so ukrepi, predvideni v tej uredbi, v skladu z mnenjem Upravljalnega odbora za perutninsko meso in jajca,
SPREJELA NASLEDNJO UREDBO:
Člen 1
Uredba (EGS) št. 1274/91 se spremeni:
1. v členu 1(1) se doda naslednji pododstavek:
"Na Finskem in Švedskem pa lahko poteka dostava v pakirne centre ali industrijo ali zbiranje pri proizvajalcih enkrat na teden le v tistih primerih, ko se temperatura, pri kateri se shranjujejo jajca na kmetiji, umetno vzdržuje pod 14 °C."
2. člen 18 se spremeni, kot sledi:
- v odstavku 2 se za drugim pododstavkom doda naslednji stavek:
"Take evidence se shranjujejo na kmetiji še najmanj šest mesecev po tem, ko jate ni več."
- vstavi se naslednji odstavek 6a:
"6a. Zbiralnice in trgovci na debelo morajo shranjevati evidence o nakupnih in prodajnih poslih ter evidence o zalogah jajc, navedenih v odstavku 1 (a), (b), (c) in (d).
Zbiralnice za ta jajca navedejo:
(a) datume in količine zbranih jajc;
(b) imena in naslove proizvajalcev;
(c) datume in količine pošiljk ustreznim pakirnim postajam.
Trgovci na debelo (vključno s posredniki, ki sami ne delajo z jajci) za ta jajca navedejo:
(a) datume in količine nakupov in prodaj;
(b) imena in naslove dobaviteljev/kupcev.
Trgovci na debelo, ki sami delajo z jajci, vodijo poleg tega evidence o tedenskih fizičnih zalogah.
Namesto vodenja posebnih evidenc o nakupnih in prodajnih poslih, lahko zbiralnice in prodajalci na debelo vodijo evidence računov ali dobavnic z oznakami, navedenimi v odstavku 1."
- odstavek 7a se nadomesti z naslednjim:
"7a. Določbe odstavkov 2 do 6a se ne uporabljajo, kadar se uporabi izraz, naveden v odstavku 1(e)."
3. vstavi se naslednji člen 18b:
"Člen 18b
Nadzor nad navedbami o načinu reje, navedene v členu 18(1), vključno z označbami, ki se nanašajo na določene lastnosti zadevnega načina reje, se lahko prenese na organe, ki jih imenujejo države članice, ki zagotovijo ustrezno neodvisnost od zadevnih proizvajalcev in izpolnjujejo kriterije, določene v veljavnem Evropskem standardu št. En/45011.
Ti organi dobijo licenco in jih nadzirajo pristojni organi zadevnih držav članic."
Člen 2
Ta uredba začne veljati 1. maja 1998.
Vendar se člen 1(1) uporablja od 1. januarja 1998.
Ta uredba je v celoti zavezujoča in se neposredno uporablja v vseh državah članicah.
V Bruslju, 3. marca 1998

Labels: 3
10
18
17